CELEX: 62021CN0551
Language: et
Date: 2021-09-07 00:00:00
Title: Kohtuasi C-551/21: 7. septembril 2021 esitatud hagi – Euroopa Komisjon versus Euroopa Liidu Nõukogu

15.11.2021   
            
            
               ET
            
            
               Euroopa Liidu Teataja
            
            
               C 462/27
            
         
      7. septembril 2021 esitatud hagi – Euroopa Komisjon versus Euroopa Liidu Nõukogu
      (Kohtuasi C-551/21)
      (2021/C 462/32)
      Kohtumenetluse keel: inglise
      
         Pooled
      
      
         Hageja: Euroopa Komisjon (esindajad: A. Bouquet, B. Hofstötter, T. Ramopoulos, A. Stobiecka-Kuik)
      
         Kostja: Euroopa Liidu Nõukogu
      
         Hageja nõuded:
      
      
                  —
               
               
                  tühistada nõukogu 28. juuni 2021. aasta otsuse (EL) 2021/1117 Gaboni Vabariigi ja Euroopa Ühenduse vahelise kalandussektorit käsitleva partnerluslepingu rakendamise protokolli (2021–2026) Euroopa Liidu nimel allkirjastamise ja selle ajutise kohaldamise kohta (1) artikkel 2 ja Portugali suursaadiku nimetamine protokolli allkirjastamiseks pädevaks isikuks nõukogu eesistuja poolt 29. juunil 2021, ning
               
            
                  —
               
               
                  mõista kohtukulud välja nõukogult.
               
            
         Väited ja peamised argumendid
      
      Kõigepealt väidab komisjon, et nõukogu rikkus (a) välissuhetes esindamise volitust, mis tuleneb EL artiklist 17 koostoimes institutsioonidevahelise tasakaalu ja nende vahel pädevuse ülekandmise põhimõttega EL artikli 13 lõike 2 järgi ning (b) välissuhetes ühtse esinemise tingimust, mis tuleneb liidu ja liikmesriikide lojaalse koostöö põhimõttest. Esiteks rikkus nõukogu õigusnormi, eirates komisjoni volitusi sellega, et võttis vastu nõukogu 28. juuni 2021. aasta otsuse (EL) 2021/1117 artikli 2 muudetud sõnastuses ning tema eesistuja nimetas Portugali suursaadiku sellel alusel isikuks, kelle pädevusse kuulub suhetes Gaboniga komisjoni asemel rakendamise protokolli liidu nimel (ja lausa üksinda) allkirjastamine. Teiseks tekitas nõukogu sellise tegevusega liidu välispartnerite seas segaduse küsimuses, millise institutsiooni pädevusse kuulub väline esindamine, sest ta nimetas selleks rotatsiooni alusel vahelduva nõukogu eesistuja ja tekitas sellega kahtlusi liidu volituste õiguslikus iseloomus sõlmida rahvusvahelisi kokkuleppeid täieõigusliku rahvusvahelise õigussubjektina ja mitte enda liikmesriikide ametiasutusena. Sellega kahjustas nõukogu liidu tõhusust, usaldusväärsust ja mainet rahvusvahelisel tasandil.
      Seejärel leiab komisjon, et nõukogu rikkus (a) põhjendamiskohustust ja avalikustamise nõuet ELTL artiklite 296 ja 297 järgi ning (b) institutsioonide lojaalse koostöö põhimõtet EL artikli 13 lõike 2 järgi. Esiteks ei põhjendanud nõukogu, miks ta nimetab Portugali suursaadiku liidu nimel allkirjastama ega avaldanud seda otsust nõuetekohaselt teatavaks tegemisega või komisjoni teavitamisega, samuti ei pidanud ta komisjoniga nõu oma kavatsuse üle nimetada Portugali suursaadik liidu nimel allkirjastama.
      
         (1)  ELT 2021, L 242, lk 3.